FI Euroopan unionin virallinen lehti CE 88/634

(2004/C 88 E/0651)

KIRJALLINEN KYSYMYS E-3031/03

esittäjä(t): Ilda Figueiredo (GUE/NGL) komissiolle

(17. lokakuuta 2003)

Aihe: Yhteisön tuki kulttuurille

Yhdistystoiminnalla on yhteiskunnan kehitykselle keskeinen merkitys kaikissa maissa, ei pelkästään siksi, että se saa kansalaiset osallistumaan aktiivisesti ja järjestäytymään, vaan myös yhdistysten erityisesti kulttuurin ja urheilun alalla tuottamien palveluiden vuoksi. Virkistystoimintaa harjoittavat yhdistykset levittävät ja säilyttävät monesti alueiden kulttuuriperintöä ja osaltaan parantavat Euroopan unionin hyvinvointia ja kulttuurista monimuotoisuutta. Tällaisia yhdistyksiä ovat harrastajateatterit, kansantanssiryhmät, filharmoniset yhtyeet, musiikkiopistot ja erilaiset taiteellisen ilmaisun kanavat. Suurinta osaa yhdistyksistä vaivaa resurssien ja erityisesti rahan puute eivätkä ne pysty hoitamaan yhteisön hyväksi ja erityisesti vapaa-ajalla tekemästään työstä aiheutuvia kuluja. Olen usein joutunut tekemisiin tämän todellisuuden kanssa ja havainnut, miten vähän tietoa yhdistyksillä on eri tukikanavista erityisesti yhteisön tasolla.

— Miten yhteisö tukee kulttuuri- ja erityisesti harrastustoimintaa harjoittavia yhdistyksiä?

— Miten yhteisö tukee harrastajien filharmonisia yhdistyksiä, erityisesti soitinten hankkimista? Entä millä tavoin tuetaan musiikkiopistoja ja konserttisalien ja esiintymistilojen kunnostamista?

— Kuinka paljon yhteisön talousarviossa on yhteensä kulttuurialalle tarkoitettuja maksusitoumusmäärärahoja ja todella toteutuneita maksuja? Miten määrärahat ovat kehittyneet vuosina 1994—2003? Miten määrät jakautuivat jäsenvaltioittain ja kuinka montaa hanketta on tuettu?

Viviane Redingin komission puolesta antama täydentävä vastaus

(23. tammikuuta 2004)

Komissio haluaa kiinnittää arvoisan parlamentin jäsenen huomion siihen, että on vaikeaa muodostaa yleiskuva unionin monista toimista ja ohjelmista kulttuurin alalla. Kulttuuri 2000 -ohjelman lisäksi — joka on erityisesti tarkoitettu kulttuurialan yhteistyöhön ja tukemaan vähintään kolmen toimijan yhteisesti tuottamia ja rahoittamia hankkeita — useilla muilla eurooppalaisilla ohjelmilla on kulttuurinen ulottuvuus erilaisilla toiminnan aloilla: tuki kulttuurialalle, teknologinen tutkimus, taidealan koulutus, aluekehitys, yhteistyö yhteisön ulkopuolisten maiden kanssa jne.

Ohjelmia hallinnoivat komission eri pääosastot ja yksiköt, ja niillä on omat toimintasääntönsä ja tukikelpoisuutta koskevat sääntönsä. Komissio käynnisti maaliskuussa 2002 Euroopalle ja kulttuurille omistetun portaalin edistääkseen kulttuuritiedon verkottumista, jotta kaikilla kansalaisilla olisi mahdollisuus hyödyntää eurooppalaista kulttuurisisältöä. Portaalin tarkoituksena on ohjata kansalaisia, kulttuurialan toimijoita sekä paikallisia, alueellisia ja kansallisia instituutioita niillä unionin toiminta-alueilla, jotka liittyvät jollain tavoin kulttuuriin (1).

Mitä tulee EY:n perustamissopimuksen 151 artiklaan perustuviin ohjelmiin (aiemmat Rafael-, Kaleidoskooppi- ja Ariane-ohjelma ja vuodesta 2000 Kulttuuri 2000 -ohjelma) ja näissä ohjelmissa myönnetyn tuen määrään, on syytä todeta, että eurooppalainen ulottuvuus ja rahoitettujen hankkeiden pakollinen monikansallisuus eivät anna mahdollisuuksia esittää tarkasti jäsenvaltioittain tukena jaettuja määriä. Kulttuuri 2000 -ohjelman puolivälin arviointi (joka on saatavilla Internetissä (2)) ja Rafael-, Kaleidoskooppi-ja Ariane-ohjelmien arviointi (jonka tulokset julkaistaan piakkoin Internetissä) antavat mahdollisuuden arvioida ohjelmien vaikutusta ja etuja.

Mitä tulee rakennerahastojen kulttuuriulottuvuuteen, on syytä muistaa, että kulttuuri ei itsessään kuulu rakennerahastojen tavoitteisiin. Kulttuurialan toimet voivat saada osarahoitusta rakennerahastoista siinä määrin kuin nämä toimet edistävät suoraan tai epäsuorasti (erityisesti työpaikkoja luomalla) taloudellisen ja sosiaalisen koheesion tavoitteen toteutumista. Yleisesti on syytä korostaa, että rakennerahastoista kulttuurialalla myönnettyä rahoitusta on vaikea mitata määrällisesti, kun otetaan huomioon tämän alan suhteellisen laaja määritelmä. Komission yksiköt laativat parhaillaan valmisteluasiakirjaa rakennerahastojen käytöstä kulttuurialalla vuosina 1994—1999. Tämä asiakirja perustuu tietoihin, jotka jäsenvaltiot ovat toimittaneet rakennerahastoista kulttuuriin osoitetuista varoista vuosina 1994—1999.

(1) http://europa.eu.int/comm/culture/

(2) http://europa.eu.int/comm/culture/eac/sources_info/studies_evaluation/studies_en.html